Skúsenosti z organizácie hendikepového štartu na GPS 2002 v Spišskej Novej Vsi.

Minulý rok som sa ako IOF kontrolór zúčastnil GPS 2002 v Spišskej Novej Vsi. Keďže preteky zaradené do svetového rebríčka boli len prvé dve etapy, poslednú etapu som fungoval už ako organizátor (hoci aj predtým sa moje účinkovanie niekedy trochu blížilo organizovaniu). V poslednú etapu som mal na starosti organizáciu hendikepového štartu a vytvorenie štartovky.  Bola to zaujímavá výzva a o svoje skúsenosti by som sa chcel prostredníctvom Infobu podeliť s potenciálnymi organizátormi tohto druhu štartu (hoci verím, že to nie je nič nové a mnohí sa už s týmto druhom štartu vyrovnali).

Základom všetkého je mať navrhnutú štartovku tak, aby sa ľudia nehromadili v jednej minúte. Ak na to nemáme žiadny softvér, ktorý by zohľadnil priebežné výsledky za predchádzajúce etapy a rozhodil kategórie tak, aby nevznikla na štarte „dopravná zápcha“, je dobré vychádzať aspoň z počtov ľudí v kategóriách. Štartové intervaly je ťažko možné zohľadniť, pretože odstupy sú po sčítaní časov z predchádzajúcich etáp rôzne. Minútový interval sa volí zväčša až po 1 hodine odstupu od prvého v kategórii. 7 –10  ľudí štartujúcich v jednej minúte v rôznych sekundách je už tak – tak na hranici, aby to jeden človek zvládol bez chýb. Ak by ich malo byť viac, treba štart rozdeliť aspoň na mužov a ženy, prípadne na iné dve skupiny na základe iného kritéria. Riziko chyby tiež zvyšuje to, ak sú veľké prestávky bez žiadnych štartujúcich. 

Organizáciu štartu spolu s počtom potrebných organizátorov a ich funkciou som sa pokúsil načrtnúť v priloženom obrázku. Keď sa používa Sportident, vyžaduje to nové nároky na organizáciu hendikepového štartu – miesto a čas pre čistiacu a aktivačnú jednotku, zapisovanie štartových časov na ruku, štartové číslo, prípadne „iné médium“. Toto sa ukázalo ako problematické, pretože nie všetci si chceli dať čas napísať na ruku. Najlepšie by bolo, keby bolo na štartovom čísle miesto, kde by si sám pretekár napísal svoj hendikepový štartový čas a organizátor by to len skontroloval. Potrebné je tiež myslieť na oneskorencov a vytvoriť pre nich osobitný koridor, aby sa Vám nemiešali s tými, čo sú dochvíľni a poslušne čakajú v rade až to na nich príde. Vyhradiť treba tiež miesto pre opisy kontrol alebo mapníky, ak ich chce organizátor ponúknuť na štarte. Vstup do koridoru som volil na – 4 minúty pred ostrým štartom. Koridor je dosť dlhý a v závere úzky, aby sa ľudia nepredbiehali. Prvú časť koridoru (tak, kde sa kontroluje štartový čas) je dobré zakryť priebežným stanom.

1, 2, 3  Kontrola štartových čísel, štartového času, a SI čipov, prípadne dopisovanie štartových časov podľa štartovky

4 obsluha prehadzovacích hodín (nemusí byť, ak nie sú)

5 kontrola resetovania čipov a ich aktivácie

6 zoraďovanie podľa štartových časov a štartovky, oddeľovanie oneskorencov do osobitného koridoru

7 zoraďovanie podľa štartových časov a štartovky a pomoc štartérovi

8 ostré štartovanie

9 obsluha výdajne máp

Pripravil: Rado Jonáš

